הקבוצה מהבירה ניצחה אחרי שלושה הפסדים ודילגה למקום החמישי. הקשר: "מקדיש את הניצחון לכל עם ישראל"
אלמוג כהן ממשיך לקצור פירות בגרמניה. הקשר הישראלי כבש ובישל הערב בניצחון הענק של אינגולדשטאט על דראמשטאט במשחק שנעל את המחזור ה-28. במשחק נוסף, רגע לפני שזה הפך למאוחר מדי, הרטה ברלין הצליחה לעצור את ההתרסקות שחוותה בחודש האחרון. הקבוצה מבירת גרמניה גברה 0:2 על אוגסבורג ודילגה למקום החמישי, ששווה כרטיס לליגה האירופית.
ניצחון חשוב ביותר של הלפני אחרונה על האחרונה. המקומיים נמצאים כעת נקודה בלבד מהמקום שמוביל למבחנים ומהמקום ה-15, שבו נשארים ליגה. הקשר הישראלי המשיך ביכולת הנהדרת שלו והפעם כבש ובישל בדרך למהפך אדיר. זה היה שערו השביעי של אלמוג כהן העונה והוא הכובש המצטיין של אינגולשטאט. להזכירכם, הוא משחק בתפקיד קשר אחורי.
בדקה ה-19 פסקל גרוס העלה את המקומיים ליתרון, אחרי מסירת רוחב של אלמוג כהן. מריו וראנצ'יץ' הצליח להפוך את התוצאה עוד לפני המחצית, עם שער בדקה ה-33 ופנדל בדקה ה-39. כהן היה זה שעשה את ה-2:2 אחרי שהכדור חזר אליו וממטרים ספורים ירה פנימה. מרכוס סוטנר השלים מהפך וקבע 2:3 גדול בדקה ה-72 בזכות כדור חופשי נפלא לחיבורים.
בסיום, אמר אלמוג כהן לערוץ הספורט: "מאוד מרגש. קשה להסביר מה שעובר לי בגוף. הניצחון, השער והבישול מוקדשים לכל עם ישראל. אני מרגיש כל כך הרבה אהבה. תודה לבורא עולם על הזכות שנתן לי לשמח את כולם. אני מרגיש מצויין, אני עובד כל כך קשה מתחילת העונה ובכלל בשנים האחרונות. האמנתי בדרך והאמנתי בבורא עולם. אני שמח שבשבוע האחרון הלך לי מצויין. אני מרגיש טוב ומרגיש חזק. ככה שזו הרגשה נפלאה והרגשה כיפית. שמח מאוד על כך".
אחרי שלושה הפסדים וארבעה בחמשת המשחקים האחרונים, לכחולים בער מאוד לחזור לעניינים והם שלטו במשחק ללא עוררין. כבר בדקה ה-12 השליטה של הרטה תורגמה לשער הראשון כשבעיטה של ולנטין שטוקר מקרן הוסטה על ידי ג'ון ברוקס, בלבלה את ההגנה של אוגסבורג ונכנסה פנימה.
המארחת לא הסתפקה בזה, ושמונה דקות לפני הירידה להפסקה שטוקר התכבד בשער משלו. וידאד איביסביץ' פתח במהלך מרשים, התגבר על שני שחקני הגנה ושלח את סלומון קאלו לבד מול השוער האורח. חלוץ חוף השנהב העדיף לפרגן לשטוקר שדחק מול שער ריק. ניצחון מרשים להרטה אחרי תקופה לא פשוטה, האורחת פספסה הזדמנות לקפוץ מעל לקו האדום.